Divorțul o nouă etapă în viață

A ajuns căsnicia ta în impas?

Poate că partenerul sau partenera ţi-a trădat încrederea sau poate că, din cauza numeroaselor certuri, nu mai găsești bucurie în relația pe care o ai. Probabil îți spui: Nu ne mai iubim sau Pur şi simplu nu ne potrivim ori Nu știam ce facem când ne-am căsătorit. Poate chiar te gândești: Ar fi mai bine să divorțăm. Conflictele dintr-o căsnicie, culminează de multe ori cu discuții legate de divorț, despărțire, discuții care se termină adesea cu separarea în fapt a celor doi. Ruptura dintre soți aduce momente tensionate și greu de gestionat pentru fiecare dintre aceștia. Greutatea este și mai puternică atunci când există și un copil sau copii minori, sau când sunt ani buni de conviețuire, ani în care s-au acumulat bunuri și datorii comune.

Gândurile referitoare la apariția a numeroase situații în timpul procesului de divorț devin împovărătoare: împărțirea bunurilor și a datoriilor comune, lipsa unei locuințe după divorț, lipsurile materiale pentru sine sau pentru copii etc. Toate acestea devin de cele mai multe ori factori care blochează comunicarea dintre toți cei implicați, soți și copii, putând produce situații neplăcute și uneori adevărate traume. Promovarea procesului de divorț trebuie să fie hotărâtă în urma discuțiilor dintre soți privind posibilitatea de a continua căsătoria, dacă există iertare, înțelegere și dacă cei doi mai pot relua o relație care să fie bazată pe respect și încredere reciprocă.

Trebuie încercată o împăcare între soți, fiind recomandate în acest sens proceduri referitoare la medierea conflictelor de familie, terapia de cuplu, discuții cu duhovnici, psihologi, psihoterapeuți, proceduri care pot avea un impact pozitiv și care pot conduce la împăcare, sau dacă nu, se pot clarifica uneori lucrurile dintre soți și starea conflictuală se dezamorsează. Nu lua însă grabnic decizia de a pune capăt căsătoriei. Trebuie să te gândești în primul rând că divorțul nu înlătură îngrijorările vieții.

Divorțul este adevărat că te scapă de unele probleme, dar dă naștere altora. Cuplurile care vor să se separe visează de cele mai multe ori la divorțul perfect: o trecere rapidă şi definitivă de la toate conflictele existente la o viață liniștită și plină de armonie. Dar, în realitate, nu există divorț perfect, așa cum nu există nici căsnicie perfectă. Dacă decizia de divorț este fermă, atunci rămâne să se stabilească procedura de ales. Prin urmare, este important de cunoscut tot ce implică divorțul și trebuie privit în mod realist.

Ce trebuie să știi despre divorț

Divorțul este actul de desfacere a căsătoriei în mod legal. Aceasta se realizează de cele mai multe ori printr-un proces, în conformitate cu dispozițiile legale în vigoare.

În legislație sunt definite patru motive de divorț: a) prin acordul soților, la cererea ambilor soți sau a unuia dintre soți acceptată de celălalt soț; b) atunci când, din cauza unor motive temeinice, raporturile dintre soți sunt grav vătămate și continuarea căsătoriei nu mai este posibilă;

c) la cererea unuia dintre soți, după o separare în fapt care a durat cel puțin 2 ani; d) la cererea aceluia dintre soți a cărui stare de sănătate face imposibilă continuarea căsătoriei. În situația în care există copii ca urmare a căsătoriei se pune problema legala a acordării custodiei asupra minorilor. În acest caz, minorii vor locui cu unul dintre părinți.

Există trei proceduri legale prin care se poate divorța:

Procedura administrativă de divorț prin acord la oficiul de stare civilă. Este competent ofițerul de stare civilă din cadrul Primăriei de la locul unde s-a oficiat căsătoria ori din cadrul Primăriei localității unde soții au avut ultima locuința comună (este suficientă o declarație comună a lor în acest sens). Cererea de divorț pe cale administrativă se face în scris, se depune și se semnează personal de către ambii soți, în fata ofițerului de stare civilă. În cererea de divorț soții declară pe proprie răspundere că: sunt de acord cu desfacerea căsătoriei; nu au copii minori născuți din căsătorie sau adoptați; niciunul dintre soți nu este pus sub interdicție; nu au mai solicitat altor autoritați desfacerea căsătoriei.

Procedura notarială de divorț prin acord la un birou de notar public. Este competent notarul public din circumscripția localității unde s-a încheiat căsătoria ori din cadrul localității unde se află ultima locuință comună a soților (este suficientă o declarație comună a lor în acest sens). Depunerea cererii de divorț se face personal de către ambii soți sau, în cazul în care unul dintre ei nu poate fi de față, se poate prezenta o persoană împuternicită, care trebuie să aibă o procură specială autentificată. Notarul public poate constata divorțul prin acordul soților şi elibera certificatul de divorţ când aceștia se înțeleg sub toate aspectele (divorț, partaj, copii minori). Desfacerea căsătoriei la notariat este mai rapidă decât în instanță (30 de zile), costurile totale sunt mai reduse și asigură o mai bună protecție a vieții private față de ședința publică din sala de judecată.

Procedura divorțului prin instanță. Procesul de divorț se judecă la judecătoria în raza căreia se află ultimul domiciliu comun al soților, dacă cel puțin unul dintre soți mai locuiește acolo. Când soții au domiciliul pe raza unor judecătorii diferite, procesul de divorț se judecă la aceea unde își are domiciliul partea pârâtă. Dacă domiciliul părții pârâte nu este cunoscut, cauza se judecă la judecătoria unde își are domiciliul reclamantul. În situația în care există minori rezultați din căsătorie, instanța stabilește obligatoriu modalitatea custodiei, unică sau comună și obligațiile de întreținere. În timpul existenței Codului Familiei instanța decidea în proporție de 100% din cazuri un angajament de tip custodie unică, dar în prezent conform noului Cod Civil, care a intrat în vigoare la data de 1 octombrie 2011 există prezumția de autoritate părintească comună.

Instanța stabilește locuința minorului precum și obligațiile fiecărei părți pentru întreținerea minorului. Condiția obligatorie este existența unui consens minim între părinți și verificarea faptului că acest tip de angajament (autoritatea părintească comună) nu contravine interesului superior al copilului. Contribuția la întreținerea minorului se poate face atât în natură, cât și în bani. În cazul procesului de divorț instanța nu stabilește din oficiu un program de relații personale (vizită, petrecere vacanțe, găzduire etc.) între minor și părintele care nu a obținut găzduirea permanentă a acestuia dacă în timpul procesului de divorț sau ulterior nu există o cerere în acest sens, făcută de către părinte.

În cazul procesului de divorț, regimul matrimonial încetează între soți la data introducerii cererii de divorț, motiv pentru care se cere împărțirea bunurilor comune. Cu toate acestea, oricare dintre soți sau amândoi împreună, în cazul divorțului prin acordul lor, pot cere instanţei de divorț să constate că regimul matrimonial a încetat de la data separației în fapt. Dacă regimul comunității de bunuri încetează prin desfacerea căsătoriei, foștii soți rămân coproprietari în devălmășie asupra bunurilor comune până la stabilirea cotei-părți ce revine fiecăruia.

În cadrul lichidării comunității, fiecare dintre soți preia bunurile sale proprii, după care se va proceda la partajul bunurilor comune şi la regularizarea datoriilor. În acest scop, se determină mai întâi cotaparte ce revine fiecărui soț, pe baza contribuției sale atât la dobândirea bunurilor comune, cât şi la îndeplinirea obligațiilor comune. Până la proba contrară, se prezumă că soții au avut o contribuție egală.

Prin desfacerea căsătoriei, obligația de întreținere între soți încetează. Soțul divorțat are dreptul la întreținere, dacă se află în nevoie din pricina unei incapacități de muncă survenite înainte de căsătorie ori în timpul căsătoriei sau în decurs de un an de la desfacerea căsătoriei însă numai dacă incapacitatea este cauzată de o împrejurare în legătură cu căsătoria. Divorțul, ruptura între soți presupune pe lângă aspectele de ordin sufletesc numeroase aspecte juridice destul de complicate, de aceea este indicat să apelați la serviciile unui avocat, care să vă conducă prin hățișurile legilor.

Av. Tatiana Rădulescu

Contents